แรงซื้อหุ้นแบงก์ดัน SET ปิดเย็นพุ่ง 18จุด ยืนเหนือ 1,600 อีกครั้ง ขานรับกนง.ขึ้นดบ.ตามคาด
แรงซื้อหุ้นแบงก์ดัน SET ปิดเย็นพุ่ง 18 จุด ยืนเหนือ 1,600 อีกครั้ง ขานรับกนง.ประกาศขึ้นดบ.ตามคาด ดัชนีปิดตลาดวันนี้ ที่ระดับ 1,601.12 จุด บวก 17.93 จุด หรือ 1.13% มูลค่าการซื้อขาย 4.52 หมื่นล้านบาท
19 ธ.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,601.12 จุด บวก 17.93 จุด หรือ 1.13% มูลค่าการซื้อขาย 4.52 หมื่นล้านบาท
10 หุ้นดันดัชนีวันนี้

ด้านนายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยวันนี้ดัชนีปรับตัวขึ้นมาแรงตามทิศทางตลาดหุ้นอื่นในภูมิภาค หลังจากเงินดอลลาร์สหรัฐฯ เริ่มอ่อนค่า เนื่องจากตลาดคาดการณ์ว่าธนาคารกลางสหรัฐฯ (เฟด) จะส่งสัญญาณชะลอการปรับขึ้นอัตราดอกเบี้ยในปี 62 จากเดิมที่คาดว่าจะปรับขึ้น 3 ครั้ง ลดคาดการณ์ลงมาเหลือ 2 ครั้ง หลังจากที่การประชุมเฟดในคืนวันนี้จะมีการปรับขึ้นอัตราดอกเบี้ยตามที่ตลาดคาดไว้
ขณะที่การคาดการณ์ดังกล่าวส่งผลให้เงินดอลลาร์สหรัฐฯ อ่อนค่า และค่าเงินสกุลอื่นๆ กลับมาแข็งค่า โดยเฉพาะค่าเงินในประเทศเกิดใหม่ รวมถึงค่าเงินบาทด้วย นอกจากนั้นการที่เฟดจะส่งสัญญาณการชะลอขึ้นอัตราดอกเบี้ยในช่วงต่อจากนี้ยังจะมีผลต่ออัตราผลตอบแทนพันธบัตรสหรัฐฯ (Bond Yield) ให้ปรับตัวลดลง ทำให้มีเงินไหลออกจากตลาดตราสารหนี้ของสหรัฐฯ มาอีกส่วนหนึ่ง
นอกจากนั้น การประชุมคณะกรรมการนโยบายการเงิน (กนง.) ในช่วงบ่ายวันนี้มีมติปรับขึ้นอัตราดอกเบี้ยนโยบายมาเป็น 1.75% ตามที่ตลาดคาดไว้ ซึ่งเป็นปัจจัยหนุนแรงซื้อหุ้นในกลุ่มธนาคารพาณิชย์ในช่วงบ่ายวันนี้ และช่วยทำให้ดัชนีตลาดหุ้นไทยดีดตัวขึ้นมาแรง
สำหรับแนวโน้มตลาดหุ้นไทยในวันพรุ่งนี้ ดัชนีมีโอกาสแกว่งตัวในลักษณะไซด์เวย์หรือไซด์เวย์อัพ โดยที่ปัจจัยที่ต้องติดตามคือการประชุมเฟดคืนวันนี้ ส่วนทิศทางของกระแสเงินทุนหลังจาก กนง.ปรับขึ้นอัตราดอกเบี้ยนโยบาย มองว่าจะเป็นบวกต่อตลาดตราสารหนี้มากกว่าตลาดหุ้น คาดว่าจะมีเงินทุนต่างชาติไหลเข้าตลาดตราสารหนี้ไทยเพิ่มขึ้น
พร้อมให้แนวต้าน 1,600-1,610 จุด แนวรับ 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 4,061,454.90 ล้านบาท ปิดที่ 47.00 บาท ลดลง 0.25 บาท
PTTEP มูลค่าการซื้อขาย 3,479,988.45 ล้านบาท ปิดที่ 118.00 บาท เพิ่มขึ้น 1 บาท
KBANK มูลค่าการซื้อขาย 2,175,987.00 ล้านบาท ปิดที่ 188.50 บาท เพิ่มขึ้น 3.50 บาท
PTTGC มูลค่าการซื้อขาย 1,658,434.10 ล้านบาท ปิดที่ 72.00 บาท ลดลง 0.50 บาท
AOT มูลค่าการซื้อขาย 1,423,089.78 ล้านบาท ปิดที่ 63.75 บาท เพิ่มขึ้น 1 บาท
ตลาดหุ้นเอเชีย
